ЛъикIаб хIалбихьиялдаса пайда боси\nАраб анкьалъ Дагъистаналде щвана Татарстаналъул вакилзаби\nТатарстаналдаса рачIарал гьалбадерида гьоркьов вукIана гьезул бетIер Рустам Миннихановги. Гьевгун дандчIвана ДРялъул бетIерасул ишал тIуралев Владимир Васильев. Гьел цадахъ щвана республикаялъулаб МФЦялдеги, ахирал соназда рагьарал предприятияздеги, Гьудуллъиялъул рокъореги.\nТатарстаналъул вакилзаби Дагъистаналде рачIун рукIана республикаялъул промышленниял предприятиязул хIалтIул хIалбихьиялдаса пайда босизе. Гьезулгун гьарурал цадахъал сапараздаса хадуб кIиябго регионалда гьоркьосел бухьенал щулалъизариялъул мурадалда къотIабиги гьаруна.\nАраб соналъул ахиралда дагъистаниязул къокъа ун букIана Татарстаналде. Гьениб бихьа-рагIаралдаса пайдаги босун, гьабураб хIалтIул хIасилалда Дагъистаналъул муниципалияб транспорталда кколел къварилъабазул къадар анлъго нухалъ дагьлъанин бицана Владимир Васильевас. Гьес абуна Татарстаналъул хIалбихьиялдаса хадубккунги пайда босизе ракIалда бугинги.\nХъумторхъала районалъул Тюбе поселокалда буго индустриалияб площадка. Гьенире щварал Васильевги Миннихановги ралагьана «Каспиялъул цIорол завод» (КЗЛС) АОялъулги «Мараби» ОООялъулги предприятиязул хIаракаталъухъ. «Мараби» ООО ккола Россиялъулги Италиялъулги цадахъаб завод. Гьениб лъагIалида жаниб хIадурула щагIил къаназул кIиго млн квадратияб метр.\nКЗЛС хIалтIизе байбихьана 2013 соналда. Гьениб мехелалъ хIадурула 600 тонна цIорол. Гьелъул дармие нухал гIатIид гьаризе ккеялде кIварбуссинабуна Рустам Миннихановас.\nКIиябго республикаялда буго\nДагъистаналъул Гьудуллъиялъул рукъалъул директор Аида ГIалиева дандчIвана Татарстаналъул ишцояв Ирек Шариповгун.\nГьалбадерида бихьизабуна Россиялъул халкъазул гьудуллъиялъул музейги, Миллияб парталалъулги миллиял музыкалиял алатазулги лабораторияги. Шариповасе бокьана музеялъул этнографияб хасият букIин ва гьениб улкаялъул батIи-батIиял халкъазул тарихги, миллатазул бухьеналги, маданияталъул цогоял рахъалгун хаслъабиги хIисабалде росун рукIинги.\nИрек Шариповас баркала кьуна музеялъул хIалтIухъабазе. «Дун вохарав вуго гьадинаб къанагIатаб музей Дагъистаналда батиялдаса. Гьениве щварав чиясда бихьулеб буго нилъер улкаялъул батIи-батIиял халкъазул маданияб бечелъиги гьеб бечелъиялъул кьучIлъун кколеб гьудуллъиги. Гьединаб лъай чара гьечIого букIине ккола щивав чиясул», - ан абуна гьес.\nМузеялъухъги лабораториялъухъги балагьун хадуб тIобитIана «Гьудуллъи» абураб жамгIияб советалъулги Ирек Шариповасулги дандчIвай. Рехсараб жамгIияб советалда гьоркьоре уна миллиял жамгIиятазулги «Гьудуллъиялъул рукъ» абураб ГБУялда цере гIуцIарал миллиялгун маданиял автономиязулги вакилзаби.\nАида ГIалиевалъ бицана Гьудуллъиялъул рукъалъул хIаракаталъул хIакъалъулъ. Гьелъ абуна, гьеб хIаракат гIуцIулеб бугин, миллатазул вакилзабазулгун дандги бан.\nИрек Шариповасги бицана Татарстаналда Гьудуллъиялъул рукъ рагьиялъулги гьелъул хIалтIулги хIакъалъулъ. «Гьеб рагьана миллиялгун маданиял жамгIиял гIуцIабазе пачалихъияб квербакъи гьабиялъул мурадалда. 2005 соналдаса нахъе гьелъие гIарцул кумекги гьабула Татарстаналъул бюджеталдаса», - ян абуна гьес.\nДандчIваялда къотIи гьабуна цадахъал тадбирал тIоритIизе.\nДРялъул бетIерасулги хIукуматалъулги администрация­лъу­л пресс-хъулухъ\nПрочитано 333 раз\tПоследнее изменение Пятница, 09 февраля 2018 08:32\nДругие материалы в этой категории: « Васильев назначил Карибова первым вице-премьером Дагестана\tСессия »